Diari Oficial de la Generalitat Valenciana


Sumari del DOGV 3110, del 29-10-1997 (1997/10749)

CORRECCIÓ d'errades de la Resolució de 25 de setembre de 1997, de la Universitat Jaume I de Castelló per la qual convoca proves selectives d'accés al grup C, sector d'administració general (convocatòria C-AG-2/97).
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3110

Data del DOGV
:   29-10-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/10663


Data del document
:   29-10-1997

Organisme emissor
:   Universitat Jaume I de Castelló

Tipus de document
:   Resolució

Correcció d'errades

3489 RESOLUCIÓ de 25 de setembre de 1997, de la Universitat Jaume I de Castelló, per la qual convoca proves selectives d'accés al grup C, sector administració general, (convocatòria C-AG-2/97). [97/M10635]
  
Per tal d'atendre les necessitats de personal en aquesta administració pública encarregada del servei públic de l'educació superior, aquest Rectorat, en ús de les competències que té atribuïdes en l'article 18, en relació amb el 3.2 de la Llei de Reforma Universitària, i segons el que estableix l'article 120.3 dels Estatuts de la Universitat Jaume I de Castelló, aprovats pel Decret 5/1997, de 28 de gener, del Govern Valencià, acorda convocar proves selectives d'accés al grup C, administratiu, sector administració general, d'acord amb les següents bases:
  
Primera. Objecte de la convocatòria
  
1. Aquesta convocatòria té per objecte la selecció de personal per a cobrir cinc llocs de treball vacants del grup C, administratiu, sector administració general, de la Universitat Jaume I, mitjançant el sistema d'oposició lliure.
  
2. Segons el que estableix l'article 49.3 de la Llei de Reforma Universitària i l'article 1.1.c del Text Refós de la Llei de la Funció Pública Valenciana, la realització d'aquestes proves selectives s'ajustarà al que disposa el Text Refós de la Llei de la Funció Pública Valenciana de 24 d'octubre de 1995 (tal com es publica en la Resolució de 23 de novembre de 1995), modificat per la Llei 8/1995, de 29 de desembre, de Mesures Fiscals, Administratives i d'Organització de la Generalitat, i per les normes establides en aquesta convocatòria.
  
Segona. Condicions generals dels aspirants
  
1. Per a participar en el procés regulat en aquesta resolució, els aspirants hauran de complir els requisits que s'enumeren a continuació l'últim dia de termini per a la presentació de sol·licituds establit en la base 4.2 de la convocatòria, i hauran de mantenir el seu compliment fins a la presa de possessió.
  
2. Per a ser admès a la realització de les proves selectives els aspirants hauran de complir els següents:
  
a) Tindre la nacionalitat espanyola o la d'un de la resta dels estats membres de la Unió Europea o d'aquells estats als quals els siga d'aplicació la lliure circulació de treballadors, en els termes establits en la llei estatal que regula aquesta matèria.
  
b) Tindre complits els 18 anys i no haver arribat a l'edat de jubilació forçosa.
  
c) Estar en possessió del títol de Batxiller Superior, Batxillerat Unificat Polivalent, Formació Professional de Segon Grau o equivalent, expedit pel Ministeri d'Educació i Ciència, o haver satisfet els drets per a la seua expedició, o tindre aprovada la prova d'accés a la universitat per a majors de 25 anys. Els mèrits acadèmics de titulació enumerats, obtinguts als estats membres de la Unió Europea hauran d'estar acompanyats de l'ordre del Ministeri d'Educació i Ciència de reconeixement del títol expedit als dits estats.
  
d) No patir malaltia ni defecte físic que impedisca l'exercici de les funcions corresponents.
  
e) No trobar-se inhabilitat per a l'exercici professional o el desenvolupament de funcions públiques, ni haver estat separat mitjançant expedient disciplinari al servei de l'administració pública. Per a les persones estrangeres, no estar sotmés a sanció disciplinària o condemna penal que impedisca al seu estat l'accés a la funció pública.
  
f) No estar sotmés en cap causa legal d'incapacitat o incompatibilitat, d'acord amb allò que disposa la Llei 53/1984 i el Reial Decret 598/1985, d'Incompatibilitats del Personal al Servei de les Administracions Públiques, sense perjudici per als que ocupen ja un càrrec públic o una activitat privada incompatible d'exercir el dret d'opció a què es refereix l'esmentada norma legal.
  
Tercera. Drets d'examen
  
1. Els drets d'examen seran de 1.955 pessetes, i s'hauran d'ingressar en el compte corrent número 3104549646-Universitat Jaume I de Castelló. Drets d'examen- en Bancaixa, entitat 2077, sucursal 0580 del carrer dels Cavallers, 2; es podrà fer efectiu així mateix en la forma que disposa l'apartat sisè de l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En cap cas la mera presentació i pagaments comportarà la substitució del tràmit de presentació en temps i forma de la sol·licitud davant l'òrgan expressat en la base 4.2.
  
2. Amb la presentació de la sol·licitud s'haurà d'acreditar el pagament previ dels drets d'examen i s'haurà d'adjuntar a la instància el resguard original de l'ingrés.
  
3. Les quantitats ingressades en concepte de drets d'examen només seran reintegrades, amb la petició prèvia de la persona interessada, a aquells aspirants que no siguen admesos a les proves selectives per falta d'algun dels requisits exigits en les bases de la convocatòria. En aquesta petició la persona interessada haurà d'indicar les dades bancàries necessàries per a fer el reintegrament.
  
Quarta. Presentació de les sol·licituds
  
1. Les sol·licituds per les quals s'expressa que es vol prendre part en el procés selectiu, en les quals els aspirants hauran de fer constar que compleixen totes les condicions exigides per a participar-hi, s'han d'adreçar al Rectorat de la Universitat Jaume I.
  
2. Les sol·licituds s'han d'ajustar al model normalitzat d'instància que figura en l'annex III d'aquesta resolució i que es facilitarà gratuïtament a les consergeries dels tres campus de la Universitat: campus de Borriol, campus del Riu Sec i campus de la Penyeta Roja, a Castelló de la Plana.
  
Per a la realització del tercer exercici previst en la fase d'oposició, els aspirants hauran d'indicar en l'apartat B) de la sol·licitud: Dades a consignar d'acord amb les bases de la convocatòria, PC o Macintosh, segons l'entorn que preferisquen per a realitzar la prova. Si no s'indica res s'entendrà que s'opta per PC.
  
3. El termini de presentació de sol·licituds serà de 20 dies hàbils comptadors a partir de l'endemà de la publicació d'aquesta resolució en el DOGV.
  
4. Les sol·licituds es podran presentar, dins del termini assenyalat en el paràgraf anterior, al Registre General de la Universitat Jaume I, campus de la Penyeta Roja, 12632, Castelló de la Plana, als registres auxiliars del Registre General situats a:
  
a) Campus de la Penyeta Roja: Secretaria de l'Escola Superior de Tecnologia i Ciències Experimentals.
  
b) Campus de la carretera de Borriol: Facultat de Ciències Humanes i Socials.
  
c) Campus del Riu Sec: Facultat de Ciències Jurídiques i Econòmiques,
  
o segons les formes establertes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Les instàncies presentades a les oficines de correus hauran de complir el procediment establit en l'article 205.3 del Reglament dels Serveis de Correus: les sol·licituds s'hauran de lliurar en sobre obert per tal que el funcionari de Correus hi pose el segell de dates en la part superior esquerra d'aquestes, i hi haurà de figurar amb claredat el nom de l'oficina i la data.
  
5. Els aspirants que tinguen alguna minusvalidesa i que, per aquest motiu, necessiten possibles adaptacions de temps o mitjans per a la realització d'alguns dels exercicis de la fase d'oposició, ho hauran d'expressar en la sol·licitud i indicar-hi l'adaptació concreta que requerisquen.
  
6. Sense perjudici del resguard original acreditatiu de l'ingrés dels drets d'examen, els aspirants hauran d'adjuntar també a la instància una fotocòpia simple del document nacional d'identitat en vigor, o document equivalent per als nacionals d'altres estats a què fa referència la base 2.2.a.
  
7. A l'efecte de possibles notificacions, s'entendrà com a adreça de l'interessat la que l'aspirant assenyale en la instància, excepte que posteriorment en manifeste una altra, comunicant-la de forma expressa i fefaentment a l'autoritat convocant.
  
Cinquena. Admissió d'aspirants
  
1. Finalitzat el termini de presentació d'instàncies, després de verificar el pagament dels drets d'examen, el rector dictarà una resolució, que es publicarà en el DOGV, que contindrà la relació provisional d'admesos i d'exclosos a la realització de les proves.
  
2. Els aspirants podran, en el cas d'errors o exclusió, esmenar l'error que n'haja motivat l'exclusió o fer les al·legacions que consideren oportunes, en el termini de 10 dies hàbils comptadors a partir de l'endemà de la publicació de la llista provisional d'admesos i d'exclosos en el DOGV.
  
3. En tot cas, per tal d'evitar errors i si se'n produeixen, possibilitar-ne l'esmena en temps i forma, els aspirants hauran de comprovar fefaentment no sols que no es troben en la relació provisional d'exclosos sinó, a més, que els seus noms i dades consten correctament en les pertinents relacions d'admesos.
  
4. Seran causes d'exclusió, a més de les assenyalades en altres apartats d'aquestes bases:
  
- L'omissió de la firma en la sol·licitud;
  
- No adjuntar la fotocòpia del document nacional d'identitat en vigor o el document equivalent per als nacionals d'altres estats a què fa referència la base 2.2.a;
  
- No abonar els drets d'examen.
  
5. Finalitzat el termini de 10 dies, esmenats les errades, si n'hi ha, i vistes les al·legacions que corresponguen, es dictarà una resolució amb la relació definitiva d'admesos i d'exclosos, i almenys amb una antelació de 15 dies, la data, el lloc i l'hora en què tindrà lloc el començament dels exercicis. Aquesta resolució es publicarà en el DOGV.
  
Sisena. Proves selectives
  
1. El procediment de selecció per als aspirants de torn lliure es farà pel sistema d'oposició, que constarà dels quatre exercicis que s'indiquen a continuació:
  
Primer exercici. Obligatori i eliminatori
  
Consistirà en la realització d'una prova de tipus test, amb quatre respostes alternatives, de les quals només una serà la correcta, en relació amb el programa que figura en l'annex I d'aquesta convocatòria. Les contestacions errònies es valoraran negativament amb una penalització equivalent a un terç del valor de cada contestació correcta. Es proposaran, com a màxim 150 preguntes. L'exercici es valorarà de 0 a 30 punts i per a superar-lo caldrà obtenir-ne un mínim de 15.
  
La duració màxima de l'exercici serà de 90 minuts.
  
Segon exercici. Obligatori i eliminatori
  
Consistirà en la resolució de dos supòsits pràctics, d'entre quatre proposats pel tribunal relacionats amb els blocs 2, 3 4 i 5 del temari que figura en l'annex I de la convocatòria. Es valorarà de 0 a 30 punts, i per a superar-lo caldrà obtenir-ne un mínim de 15.
  
La durada màxima d'aquest exercici serà d'una hora i 30 minuts.
  
Tercer exercici. Obligatori i eliminatori
  
Primera part
  
Consistirà en la realització d'una prova pràctica d'ordinador en entorn Macintosh o PC utilitzant un programa de processador de textos (Word 6.0) i el programa de correu electrònic (Eudora Light) dirigida a apreciar la capacitat dels aspirants per a la composició, modificació, correcció i enviament a través de la xarxa informàtica de documents escrits basats en els textos proposats pel tribunal. Aquesta prova es basarà en la tècnica de tractament de textos com a eina ofimàtica que permet el tractament automatitzat de la informació i es realitzarà sobre un text facilitat pel tribunal.
  
El temps màxim per a la realització d'aquesta part serà de 30 minuts.
  
Segona part
  
a) Creació d'una base de dades amb el programa FileMaker, introducció d'alguns registres i creació d'una presentació.
  
b) Creació d'un full de càlcul amb el programa Excel, utilitzant les funcions elementals i els formats de presentació de dades.
  
Aquest exercici es valorarà de 0 a 20 punts. Per a superar-lo caldrà obtenir un mínim de 5 punts en cada part.
  
El temps màxim per a la realització d'aquesta part seria de 30 minuts.
  
Quart exercici. Obligatori i no eliminatori
  
Exercici de coneixements de valencià de nivell mitjà, d'acord amb el programa establit per la Junta Qualificadora de Coneixements de Valencià (DOGV núm. 2.331, de 24 d'agost de 1994). Aquest exercici podrà incloure elements escrits i orals. La duració de l'exercici la fixarà el tribunal amb la suficient antelació, d'acord amb el seu contingut.
  
Aquest exercici es valorarà de 0 a 5 punts.
  
Setena. Relació d'aprovats
  
Finalitzada la qualificació dels exercicis, el tribunal establirà la relació d'aspirants aprovats, que estarà integrada pels aspirants que, seguint l'ordre de puntuació total obtinguda per la suma dels quatre exercicis, es puguen incloure en el nombre de places convocades.
  
Els ordres de classificació definitiva i la relació d'aspirants seleccionats es faran públiques al tauler d'anuncis del Servei de Recursos Humans, i es trametran al Rectorat de la Universitat. Així mateix es proposarà el nomenament com a funcionaris de carrera dels aspirants seleccionats.
  
En cas d'empat entre els aspirants inclosos en la relació l'ordre s'establirà, en primer lloc, d'acord amb la puntuació obtinguda en el tercer exercici, i en segon lloc, si aquest es manté, d'acord amb la major puntuació obtinguda en el primer i segon exercici, per aquest ordre. Si persisteix l'empat l'ordre s'establirà per sorteig.
  
Vuitena. Desenvolupament de les proves selectives
  
1. Els exercicis tindran lloc a Castelló de la Plana.
  
El primer exercici es realitzarà al lloc, data i hora que s'establisca en la resolució per la qual s'aprova i publica en el DOGV la llista definitiva d'admesos i exclosos a la realització de les proves objecte d'aquesta convocatòria.
  
2. Els aspirants seran convocats per a cada exercici en crida única. Els membres del tribunal i el personal col·laborador no permetran l'accés a la sala on es realitzen els exercicis d'aquelles persones que compareguen quan s'haja realitzat la crida als aspirants convocats.
  
Els aspirants hauran d'acreditar la seua personalitat mitjançant la presentació del document nacional d'identitat o del resguard amb fotografia, del passaport o del permís de conduir, sense que siguen vàlides a aquest efecte les fotocòpies compulsades dels dits documents. Així mateix hauran de presentar l'exemplar per a l'interessat de l'imprès de sol·licitud d'admissió a les proves.
  
3. Començades les proves, l'anunci de realització de la resta dels exercicis el farà públic el tribunal al local on s'haja realitzat l'anterior i al tauler d'anuncis del Servei de Recursos Humans, primera planta, del campus de la Penyeta Roja, amb una antelació mínima de 48 hores.
  
Novena. Publicitat de les llistes
  
1. Després de la realització de cada una de les proves, el tribunal farà pública, mitjançant un anunci als locals on s'hagen realitzat i al tauler d'anuncis del Servei de Recursos Humans, la llista d'aspirants que hagen superat aquestes.
  
2. El tribunal elevarà al rector les llistes definitives dels aspirants que han superat les proves per ordre de puntuació, per a la seua inserció en el DOGV.
  
Deu. Coneixements de valencià
  
1. Els que superen les proves selectives acreditaran el nivell mitjà de coneixements de valencià mitjançant la presentació de certificats, diplomes i títols que hagen sigut expedits o degudament homologats pel Servei de Llengües i Terminologia d'aquesta universitat, altres universitats o la Junta Qualificadora de Coneixements de Valencià.
  
2. Els qui no complisquen el requisit anterior es comprometran a la realització dels oportuns cursos de formació i perfeccionament que s'organitzen amb aquesta finalitat.
  
Onze. Presentació de documents
  
1. En el termini de 20 dies hàbils, comptadors des de l'endemà al de la publicació en el DOGV de la relació definitiva d'aprovats, els aspirants proposats, pel torn d'accés lliure, hauran de presentar al Servei de Recursos Humans de la Universitat Jaume I, els següents documents:
  
a) Certificat de naixement pel registre civil corresponent o fotocòpia del document nacional d'identitat o del passaport, per als nacionals dels estats membres de la Unió Europea o d'aquells estats als quals siga d'aplicació la lliure circulació de treballadors.
  
b) Fotocòpia compulsada del títol acadèmic exigible en aquesta convocatòria.
  
c) Declaració de no haver estat separat, mitjançant expedient disciplinari, de qualsevol administració o càrrec públic, així com de no trobar-se inhabilitat penalment per a l'exercici de les funcions públiques.
  
d) Certificat mèdic acreditatiu de posseir la capacitat física necessària per a l'exercici de les funcions dels llocs de treball oferits.
  
e) Els aspirants discapacitats hauran de presentar un certificat de la Conselleria de Treball i Afers Socials o òrgans competents d'altres administracions públiques que acredite la seua capacitat per a desenvolupar les funcions que corresponguen a les places oferides.
  
2. La falta de presentació de la documentació, dins del termini indicat (excepte en casos de força major) o la falsedat de documents comportaran la invalidesa de les actuacions de l'aspirant i, pel que fa a aquest, la nul·litat subsegüent dels actes del tribunal, sense perjudici de les responsabilitats en què l'aspirant haguera pogut incórrer.
  
En aquest supòsit, el tribunal podrà proposar addicionalment la inclusió en les relacions dels aspirants aprovats d'un nombre igual al d'exclosos seguint els criteris d'ordre de puntuació de major a menor.
  
Dotze. Nomenament de funcionaris
  
Finalizat el procés selectiu i el termini de presentació de la documentació, els qui l'hagen superat seran nomenats funcionaris de carrera per mitjà d'una resolució que es publicarà en el DOGV, amb especificació de la destinació adjudicada, d'acord amb l'ordre de puntuació obtingut pels aspirants i segons la petició de destinació a la vista dels llocs oferits.
  
Tretze. Tribunal
  
1. El tribunal qualificador d'aquestes proves selectives tindrà l'estructura que figura en l'annex II i serà nomenat pel Rectorat després que s'hagen publicat les llistes definitives d'admesos i d'exclosos, atenent al compliment del principi d'especialitat.
  
2. La modificació de les condicions en virtut de les quals s'haguera produït el nomenament dels membres del tribunal, sobrevinguda posteriorment a aquest, no n'alterarà la validesa. Això no obstant, quan, en atenció a les circumstàncies que concórreguen, la conservació del nomenament poguera afectar el normal funcionament del tribunal, l'òrgan competent podrà dur a terme la seua revocació i la consegüent substitució del membre de què es tracte, que es faran públiques en el DOGV.
  
3. Els membres del tribunal hauran d'abstenir-se d'intervenir i ho hauran de notificar al Rectorat de la Universitat Jaume I; i els aspirants podran recusar-los, quan concórreguen les circumstàncies que disposen els articles 28i 29 de la Llei 30/1992, de Règim Jurídic de les Administracions Públiques i del Procediment Administratiu Comú. Així mateix s'hauran d'abstenir aquells que hagen realitzat tasques de preparació d'aspirants en els cinc anys anteriors a la publicació d'aquesta convocatòria.
  
4. Tots els membres del tribunal tindran veu i vot, excepte el secretari que no tindrà vot. Les decisions del tribunal es prendran per majoria de vots dels presents, i en cas d'empat les resoldrà el vot de la persona que actue com a president, que ho serà, en cas d'absència del titular o suplent, el vocal de major edat.
  
5. El tribunal no podrà constituir-se ni actuar sense la presència del president i secretari o, si escau, de qui els substituïsquen, i de la meitat, almenys, dels seus membres, segons el que disposa l'article 26 de la Llei 30/1992, de 26 de novembre.
  
6. El tribunal podrà disposar la incorporació als seus treballs d'assessors, per a qualsevol de les proves de què consta el procés selectiu, que es limitaran a prestar la seua col·laboració tècnica en l'exercici de la seua especialitat.
  
7. El tribunal podrà adoptar les mesures que estime necessàries per al desenvolupament del procés selectiu, en tot allò que no disposen aquestes bases de la convocatòria, i resoldre les qüestions que se susciten relatives a la interpretació i aplicació d'aquestes.
  
8. A l'empara del que estableix l'article 19.1 del Reial Decret 364/1995, de 10 de març, el tribunal queda facultat per a efectuar les adaptacions de temps i mitjans en la realització de les proves, per a aquells aspirants que tinguen alguna minusvalidesa, sempre que això no comporte menyscabament o reduïsca l'aptitud exigible.
  
9. La publicació dels acords del tribunal en allò que no disposen aquestes bases, es durà a terme al tauler d'anuncis de Recursos Humans del campus de la Penyeta Roja.
  
10. El tribunal no podrà declarar seleccionats un nombre major d'aspirants que el de llocs convocats, i seran nul·les de ple dret les propostes que infringisquen aquesta limitació.
  
11. Les resolucions del tribunal seran vinculats per a l'òrgan que tinga competència sobre els nomenaments, sense perjudici que aquest en puga dur a terme la revisió d'acord amb les normes reguladores del procediment administratiu.
  
12. El tribunal, així com els col·laboradors, ajudants i el personal especialista, podrà exigir dels aspirants, en qualsevol moment, que acrediten la seua identitat segons el que estableix la base 8.2.
  
13. Als efectes de comunicacions i de qualsevol altres incidències, el tribunal tindrà la seu a la Universitat Jaume I, campus de la Penyeta Roja.
  
14. Els membres del tribunal que actuen en aquestes proves percebran les gratificacions extraordinàries per assistències que s'especifiquen en l'annex del Decret 24/1997, d'11 de febrer, del Govern Valencià, sobre indemnitzacions per raó de servei i gratificacions per serveis extraordinaris (DOGV del 17 de febrer).
  
Catorze. Recursos
  
Contra la convocatòria i les seues bases i tots els actes administratius que es deriven d'aquesta es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà de la publicació d'aquesta convocatòria en el DOGV.
  
Serà requisit per a la interposició del dit recurs, la comunicació prèvia a l'òrgan administratiu autor de l'acte, segons exigeix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Contra les actuacions del tribunal es podrà interposar recurs ordinari establit en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en el termini d'un mes comptador des de l'endemà de les seues publicacions.
  
El recurs es podrà interposar davant l'òrgan que va dictar l'acte que s'impugna o davant el Rectorat, com a òrgan competent per a resoldre'l.
  
Castelló de la Plana, 25 de setembre de 1997.- El rector de la Universitat Jaume I: Fernando Romero Subirón.
  
 ANNEX I
  
Temari
  
Bloc 1. Organització de l'estat i de l'administració pública
  
Tema 1. La Constitució espanyola de 1978; estructura i contingut. Drets i deures fonamentals, la seua garantia i suspensió. El Tribunal Constitucional. El Defensor del Poble. Reforma de la Constitució.
  
Tema 2. La Corona. Funcions constitucionals del rei. Successió i regència. El consentiment.
  
Tema 3. Les Corts Generals. El Congrés dels Diputats i el Senat. Composició i funcions. Procediment d'elaboració i aprovació de les lleis. Els tractats internacionals.
  
Tema 4. El govern i l'administració. Composició. Funcions i potestats. Designació i remoció del govern i del seu president.
  
Tema 5. L'administració central de l'estat. El Consell de Ministres. El president del Govern. Els ministres. L'administració perifèrica de l'estat: els delegats del govern a les comunitats autònomes.
  
Tema 6. La Comunitat Autònoma Valenciana. L'Estatut d'Autonomia. Les institucions: les Corts valencianes, el president. Òrgans de govern i les seues funcions.
  
Tema 7. La Unió Europea. Institucions: el consell, el parlament, la comissió, el tribunal de justícia. Efectes de la integració europea sobre l'organització de l'estat espanyol.
  
Bloc 2. Dret administratiu
  
Tema 8. Fonts del dret administratiu. Jerarquia de fonts. La Constitució. La llei. Lleis orgàniques i ordinàries. Disposicions normatives amb força de llei. El reglament: concepte, naturalesa i classes. Límits de la potestat reglamentària.
  
Tema 9. L'acte administratiu: concepte, classes i elements. La motivació i notificació. Eficàcia i validesa dels actes administratius. Nul·litat i anul·labilitat.
  
Tema 10. El procediment administratius: concepte i importància. La Llei de Règim Jurídic de les Administracions Públiques i del Procediment Administratiu Comú. Contingut i àmbit d'aplicació. Idea general de la iniciació, ordenació, instrucció i terminació del procediment administratiu.
  
Tema 11. Òrgans col·legiats. Qüestions jurídiques sobre el funcionament de reunions. El secretari, les actes i les altres normes pràctiques de la seua actuació. Abstenció i recusació.
  
Tema 12. Revisió dels actes en via administrativa. Recursos administratius. Concepte i classes. Recurs ordinari i recurs de revisió. La jurisdicció contenciosa administrativa. Reclamacions prèvies a les vies civil i laboral.
  
Tema 13. Els contractes administratius. Concepte i classes. Estudi dels seus elements. El seu compliment. La revisió de preus i altres alteracions contractuals. Incompliment dels contractes administratius.
  
Bloc 3. Gestió economicoadministrativa
  
Tema 14. El pressupost. Concepte i classes. Cicle pressupostari. Pressupost per programes. Elaboració del pressupost i control pressupostari.
  
Tema 15. El pressupost de la Universitat Jaume I. Característiques i estructura. Els crèdits pressupostaris. Despeses plurianuals. Anul·lació de romanents. Incorporació de crèdits. Crèdits extraordinaris. Acomptes de tresoreria. Crèdits ampliables. Transferència de crèdits.
  
Tema 16. Ordenació de la despesa i ordenació del pagament. Òrgans competents, fases del procediment i documents comptables que intervenen. Liquidació i tancament d'exercici. Control de la despesa pública. Classes. Especial referència al control de la legalitat. La Sindicatura de Comptes de la Generalitat Valenciana.
  
Tema 17. Despeses per a la compra de béns i serveis. Despeses de transferències: corrents i de capital. Despeses d'inversió. Pagaments: concepte i classificació. Pagaments per obligacions pressupostàries. Acomptes de caixa fixa. Pagaments en ferm i a justificar. Justificació de lliuraments.
  
Tema 18. L'execució pressupostària i la contractació administrativa: especial referència als contractes d'obres, de gestió de serveis públics i de subministraments. Els contractes d'assistència tècnica.
  
Tema 19. El Pla General de Comptabilitat Pública: finalitats, objectius, àmbit d'aplicació i característiques. Breu anàlisi dels grups de comptes.
  
Bloc 4. Administració de recursos humans
  
Tema 20. El personal al servei de l'administració pública. El personal funcionari al servei de la Generalitat Valenciana. El personal funcionari al servei de la Universitat Jaume I.
  
Tema 21. Segons el que estableix la Llei de la Funció Pública de la Generalitat Valenciana: adquisició i pèrdua de la condició de funcionari. Situacions administratives. Accés, promoció i carrera administrativa. Provisió dels llocs de treball.
  
Tema 22. Segons el que estableix la Llei de la Funció Pública de la Generalitat Valenciana: drets i deures dels funcionaris públics. Retribucions i indemnitzacions. Incompatibilitats. Règim disciplinari.
  
Tema 23. El personal laboral a la Universitat Jaume I. Conveni col·lectiu: classificació professional, provisió de vacants, trasllat, promoció i nou ingrés, suspensió, absentisme i control horari.
  
Tema 24. El règim general de la Seguretat Social: personal funcionari i laboral (títol II del Reial Decret Legislatiu 1/1994, de 20 de juny, pel qual s'aprova el Text Refós de la Llei General de la Seguretat Social).
  
Tema 25. La llibertat sindical i els òrgans de representació del personal funcionari a la Universitat Jaume I. La negociació de les condicions de treball del personal funcionari. La Llei de Prevenció de Riscos Laborals.
  
Tema 26. El personal docent i investigador de la Universitat Jaume I. Règim del professorat universitari: categories, selecció, drets i obligacions. Règim retributiu del professorat universitari. Incompatibilitats.
  
Bloc 5. Organització universitària
  
Tema 27. La universitat com a servei públic. La Llei de Reforma Universitària i decrets de desplegament. L'autonomia universitària, els seus límits. Règim jurídic de les universitats públiques. Estructura general de les universitats públiques.
  
Tema 28. La Universitat Jaume I de Castelló. Naturalesa, finalitats i estructura. Els Estatuts de la Universitat Jaume I de Castelló. Òrgans de govern col·legiats i unipersonals.
  
Tema 29. L'accés a la universitat: proves d'aptitud per a l'accés a les facultats, escola tècnica superior i escoles universitàries. Altres vies d'accés.
  
Tema 30. Procediment d'ingrés en centres universitaris amb límit de places: districte únic. Districte compartit. Ingrés en centres sense límits de places. Trasllats d'expedient.
  
Tema 31. Estructura dels estudis universitaris: de primer cicle; de primer i segon cicle; només de segon cicle; estudis de doctorat.
  
Tema 32. Plans d'estudi: elaboració, aprovació i homologació. Durada i ordenació cíclica dels ensenyaments. Incorporació a segons cicles. Continguts dels plans d'estudi. Modificació dels plans d'estudi.
  
Tema 33. Beques i ajudes a l'estudi. Classes. Requisits de caràcter econòmic i acadèmic. Procediment. Altres ajudes. Programa d'Intercanvi Universitari.
  
Tema 34. Obtenció, expedició i homologació de títols. Convalidació d'estudis.
  
Tema 35. Normativa de gestió administrativa dels contractes subscrits a l'empara de l'article 11 de la Llei Orgànica 11/1983, de 25 d'agost, de Reforma Universitària.
  
 ANNEX II
  
Tribunal qualificador
  
Tribunal titular:
  
President: el rector o persona en qui delegue.
  
Vocals:
  
- Dos en representació de la Universitat Jaume I
  
- Dos en representació de les centrals sindicals amb representació a la Junta de Personal del Personal d'Administració i Serveis.
  
Secretari: el cap del Servei de Recursos Humans, que actuarà com a secretari amb veu però sense vot.
  
Tribunal suplent:
  
La mateixa estructura.